75-årige Thor Nørgaard står til at skulle i fængsel, fordi naboerne har klaget over, at han har malet sit hus blåt.

75-årige Thor Nørgaard fra Sandved skal i fængsel.

Det har dommer Kirsten Linde besluttet, efter Thor Nørgaard har nægtet at betale de tvangsbøder, som han blev idømt ved Østre Landsret tilbage i december 2014. Det skriver Sjællandske.

Tvangsbøderne er løbet op i samlet 30.000 kroner, og nu er bødestraffen blevet konverteret til fængsel i 14 dage.

Kan afsone med fodlænke

Sagen startede tilbage i 2011, da naboerne klagede til kommunen over husets farve.

For Thor Nørgaard selv har fængsel længe været næste skridt - han har ikke råd til at betale de 30.000 kroner i bøde eller male huset.

Det betyder nødvendigvis ikke, at den 75-årige folkepensionist skal ind og ruske tremmer. Thor Nørgaard får mulighed for at ansøge om at afsone straffen med elektronisk fodlænke.

- Hvad skal jeg gøre andet end at grine af det? Det er jo fuldstændig til grin det her, siger Thor Nørgaard.

Kommune vil ikke ændre lokalplan

Det er nu op til politiet at overdrage sagen til Kriminalforsorgen, som indkalder Thor Nørgaard til afsoning.

Manden i det blå hus afventer dermed fortsat - som han har gjort i snart syv år - siden han valgte at male huset på Parkvej ultramineblå. En farve, der ifølge lokalplanen ikke er godkendt.

Hos Næstved Kommune er der ingen planer om at ændre i lokalplanen for området.